钦定古今图书集成/方舆汇编/职方典/第1055卷 > 建宁府山川考三 府志
## 钦定古今图书集成/方舆汇编/职方典/第1055卷 > 建宁府山川考三 府志

崇安县

“石泉山　” 在登高山左二里许，有石泉庵，为眺览之佳境。

官山　在登高山之南，前有巨石临溪，其首左顾，宛如龟形。

白塔山　高插云表，陟其巅，则闽之山川，皆隐约在指顾间。其中有云岩洞，洞前有试心石，下有棋盘石。又有龙济道院，灵响特异，乡人祈祷多诣焉。

武夷山　去县南三十里。相传彭祖隐居此山，有子二人，曰武、曰夷，继之，故名武夷。又云：昔有仙人降此，曰：予武夷君也。《统录》：地仙受馆于此。去山南十里有魏王故城，骞所筑也。中有王城庙，骞蜕颅尚存，纹裂横竖两理，后有回文如“寿” 字。福人见之，则纹迹渐红，见黑者则凶。明嘉靖末，御史樊献科送归大藏岩，以止人惑。至岩穴中所插桥板间，有坠下者，颇类沉香木。人患呕泄，磨服即愈，不知是何木也。山下有宫曰“冲祐万年宫” ，盖汉设坛处，唐始屋之曰武夷观。观故在洲渚间，南唐李后主弟良佐笃慕希夷，访道此山，后主敕有司移建今址，赐观名“会仙。” 自金陵铸钟，航海来置，环山悉禁采捕。宋祥符间，赐田千亩，增修屋宇三百馀楹。元祐间，赐钱八十万、田四十顷。绍兴间，赐田五顷。元天历间，改观为宫，加“万年” 二字。明仍为观。中有汉祀亭、拜章台，有司岁以中秋祭。观左为会真庙。宋政和二年赐额“同亭” 旧址也。同亭，古时所建，以祠列仙，谓其同与幔亭之会也。元熊禾《昇真观记》曰：“武夷山，闽镇也，是曰” 昇真元化洞天。《旧记》：“厥初有神星降，曰圣姥，母子二人始居此山。” 又有神称武夷君者，三代以前，越在要服，固荒远难证。大抵太极气化，其始也挺生一二至人，为一方民祖。形化而后，生类益众，则其间有材德绝异者，众臣服之，以长其地，故谓之君。上古以来，如姜嫄之弃，𥳑狄之契，与巴蜀之蚕丛“鱼凫、杜宇开明，载在传记，皆其类也。” 又世传魏王子骞城潼川时，有张湛、刘景等十二人受地为氓，后皆避秦而仙。而武夷君幔亭之宴，亦在嬴政之二年。按闽地至秦始列为郡，时秦威虎视，六合震动，英雄志业无所成就，栖真至道而神其说于为仙意，当时亦不但谷城、桃源而已。明朝李元阳《游记》：“天下山水至武夷诸峰，奇诡极矣。五陵之内，山之大者百里同形，小者亦数十里同状。良以地脉相贯，形状难殊。独武夷诸峰，十里之近，九曲之内，变幻百出，姿态横生。或连脊异形，或一山两状。一捩舵而圭璧改观，一转盼而方圆异质。兜鍪剑戟，舞马蹲狮，仓廪设而猫窥，屏嶂陈而人立。入幽壑而得耕稼之场，度石罅而有藏修之地，布列尽乎天巧，体制疑于人为，游观至此，将谓造物者有独私矣。” 唐李商隐诗：“只得流霞泛一杯，空中箫鼓当时回武夷洞里生毛竹，老尽曾孙更不来。” 宋杨亿诗：“灵岳标真牒，孤峰入紫氛。藤萝暗仙穴，猿鸟骇人群。古柏千年在，悬流万壑分。汉坛秋藓驳，曾祀武夷君。” 杨时诗：“函关崎岖走秦鹿，天下共逐争群雄。抉云翻空折鳌足，黔黎窜伏如寒蛩。武夷山深水清泚，避世合有高人踪。龙泓东注海波涌，玉女翠拥秋云松。藏舟浮梁跨绝壑，隐见似与天河通。当时鸡犬不复见，空岩依旧烟霞笼。我来秋杪月既望，尚有幽菊埋榛丛。天容洗净雨初霁，云幕四卷清无风。掀蓬进棹穷异境，注目相见流残红。回船杖履蹑幽径，松竹窈窕环琳宫。翠琬温辞辉华衮，金榜大字缠蛟龙。自怜病骨尤尘网，幔亭高会何由逢。解衣归卧钓矶畔，仰看明月穿疏蓬。” 李纲诗：“清气盘回作武夷，峰峦窈窕白云飞。重游未了平生兴，六幅轻绡画得归。” 朱熹诗：“弄舟缘碧涧，栖集灵峰阿。夏木纷已成，流泉注惊波。云阙起苍茫，高城郁嵯峨。眷言羽衣子，俛仰日婆娑。不学飞仙术，累累丘冢多。” 《朱大卿》

诗：“开秋微气肃，天水湛相照。扁舟惬幽寻，层峰入窈窕。融结几何年，指头集群妙。神仙得非幻，遗蜕在岩窍。行往求其踪，恐堕识者笑。独鹤去不还，山猿偶然叫。应有采芝人，凌云发长啸。”陆放翁诗：“山如嵩少三十六，水似邛郲九折途。我老正须闲处看，白云一半肯分无。”元萨天锡诗：“溪行望武夷，峭壁何崭绝，赤霞烂不收，大化元气泄。下有万年松，上有太古雪。祇恐月明中，铁笛吹石裂。”王仲敬诗：“紫箫铁笛和云吹，白鹤松巢带露栖。九曲洞门无锁钥，一溪春水出来迟。”陈元英诗：“斑石湿馀苍藓雨，白云收尽碧山风。柱头归鹤无人识，门对寒流霜叶红。”明刘基诗：“饮马九曲溪，遥望武夷峰。长林春缭绕，丹崖造空濛。浮晖澹寒翠，水木皆曼容。薄游限尘务，足景泥奇踪。缅怀紫阳子，千载谁与同。”《其二》：“崇山奠朱维，寔维群山囿。葱茏薄光景，隐显变气候。百泉萦虹蜺，万谷蒸饙馏。深根入无底，峻表切星宿。嶒峻削剑戟，窈窕错锦绣。骑云擘高掌，窦石室阴兽。金鸡鸣未晨，玉女来自逗。”琪树缟元霄，瑶花落清昼。“美人游不还，霜月怨猿狖。凄凉驾壑槎，芜没白玉柩。蓬莱渺沧海，弱水浩浸溜。良辰不可掩，沉思令人瘦。”峰三十六，大王峰，上哆下削，上土下石。峰右有望鹤台，一名禅岩，昔有僧坐禅于此，下有止止庵。幔亭峰，在大王峰北，峰相属，顶甚平旷，下有理学四先生祠。狮子峰，状如狮子。兜鍪峰，一名兜担石，一名赌妇石。前高后下，形如武胄。西北有穴，内藏一舟，名“阁船。”岩下有蔡九峰杭咏归堂、江三白常庵咏归堂，今为祠。玉女峰，三石比肩而立，其色红润，绝顶花草，毵毵如鬟髻。前有妆镜台、仙冠石。三髻峰在玉女峰后，俗呼三娘峰。凌霄峰在玉女峰右，勒马峰在玉女峰侧，即妆镜台顶。其石回转，状如勒马。虎啸峰在玉女峰南，昔有虎啸其上，顶有崇真庵及蔡九峰、沈南山书堂旧址。揽石峰在虎啸峰南，两石揽结，高耸其东，从岩缝中累石叠梯以上绝顶，宽平葱郁，有隐筑遗基。三才峰在一线天南，与灵岩对，三峰排立，有飞泉石门之胜。北斗峰在三姑石后，七峰相连如斗柄。小藏峰在三曲溪南岩半数处，谽谺其间，或插木板望之如栉。又有黄心木函，藏十三仙蜕。中有小藏岩，岩上有仙学堂，一名仙馆岩。崖壁回合，中敞石室，几案布列，若仙家翰墨之馆。大藏峰在四曲溪南，峭壁临渊，穴开壁上石如器者，若筥若筐，若杵若盘。鸡窠岩在其半。车钱峰在四曲溪北，与大藏峰对，上有白玉蟾丹灶。《旧记》云：“昔圣姥鞭牛车载钱于此。”昇日峰在车钱岩侧。晨旭照映，金光闪烁，下有金光石。上升峰在昇日峰右，一名“紫峰”，其色青紫，相传张真君于此上升。隐屏峰在五曲溪北，顶有元元道院，下则朱文公精舍在焉。玉华峰在隐屏峰北，白石罗列，莹然玉光。接笋峰在隐屏峰右，石有断痕，复续者三，若接笋架十五丈木，乃得登。及径，径折数步，忽断，有铁锁横缀崖腹，亘百丈，凿支径以托足。复有磴，屈曲盘折，为馀级。至岩顶，有泉池竹树。嘉靖中，道人汪痴颐、刘古松筑室其上，有石门瀑布。云窝道院，内有石臼、石灶，旁有茶洞。笋洲茶洞，刘兼道读书处也。洞门狭内宽，四山环夹，烟霭不绝，产茶胜他所。笋洲，吴提刑某建丽泽堂焉。云窝道院宋隐士陈丹枢建。晚对峰在五曲南，与大隐屏对，旧名紫石隐，又名小隐屏。因文公晚对亭向之，遂用其名。天柱峰在晚对峰右，峭拔特立，子骞更衣处也。相传于此坐化，峰侧有更衣台，峰后联属一线天。仙掌峰在六曲溪北，穹崖壁立，高广数千丈，崖半石纹类人指掌者数处。上有崇贤馆，宋游九言建水云寮其下。旁有瀑布泉，夹流下注，名“仙浴池。”天游峰在仙掌峰左，隐屏峰平立于前，外敞内邃，中有天游观，元道士刘碧云、张希微、肇基法师张虚一栖真于此，奏请敕额。又有万峰亭、一览台。苍屏峰在六曲溪北，下有苍屏道院。三仰峰在六曲溪石堂岩顶之左。三峰耸拔斜插比连，若仰首然。中有洞曰“碧霄”，轩豁撑空。第二层有白玉蟾丹灶遗址，峰下有陷石堂、仙山庵。石堂，古寺也，唐广德初建于接笋、仙掌二峰间。天成中，迁三仰峰右侧。天壶峰在北廊岩顶，峰峦环合，中有道院，石泉甘白，旧谓仙人浴丹之所，名丹井焉。下有天壶观。鼓子峰一峰屹立，有石如鼓。下有鼓子道院，倚崖为屋，峻绝开豁，九曲溪山，献奇目前。舟行自五曲望之，见岩室如在天上。绝顶有石穴，右有吴公洞，崖壁广数百丈，裂开一洞，外隘中宽，相传吴公于此成道。吴

公，名代失传。又宋叶梦鼎书堂在焉。三层峰在鼓子峰后。三峰鳞叠，比群峰尤耸，雨则先翳，霁则先明。三教峰在鼓子岩前。三峰并峙，状如儒道。释灵峰一名“白云岩。” 在鼓子峰右。奇耸高峙，半壁絪缊，有如云气。旁一穴，内藏小艇及仙蜕数函。岩右有毛竹洞，岩壑幽邃，毛竹遍生，宋王真人炼丹于此。下有元都观，元里人余夔坡建，郡守为请额，赵子昂领旨书匾。又有清微太和宫，元道士彭隐空所创。齐云峰在九曲溪南，高插云汉，静夜时见天灯，上有齐云亭，下有齐云庵。火焰峰在水帘洞右，高耸如飙焰。玉柱峰与火焰峰正对，圆直莹洁，高数千尺，如削成。天心峰在火焰峰右，象鼻岩左，三峰屈曲毗连，如心字之形。又此地深隐，为洞天中心，下有山心庵。嘉靖戊子，徽人韩洞虚垦荒构屋，张真人彦頨匾曰“天心。” 紫岭峰在火焰峰左，石色青紫。其巅可达诸处。岩三十七。张仙岩从昇真洞口转右，缘崖稍北，磴道已穷。蹑梯而升，梯穷登崖，崖稍平。复东数武有岩，汉人张垓坐化其中，石上遗骸尚存。徐仙岩即仙蜕岩，在昇真洞大王峰东。仙鹤岩在大王峰西。峭壁上有绘鹤，霜翎朱顶，久不灭昧。换骨岩在幔亭之阴，峰腰石室方广可容百馀人。室前路断数尺，以黄心木为栈，可达洞口。内有泉七窍，名“七井” ，匍匐探取之，愈疾有效。室中有四柱楼一所，庋仙蜕数函。岩侧有白云庄，四面高峻，入石门半里许，忽甚平旷，有丹井、石台、井道院遗址。下有龙潭，从高流石涧中，隐隐雷声，其深莫测，相传有龙居焉。排峰岩在换骨岩左，轮囷如龛，又名灵龛。观音岩在一曲溪南，二石对耸，巅微戴土，草木苍翠，有宝冠螺髻之状。灵岩在揽石峰右，两岩相倚，穷崖削壁，长数百尺，其谺嵌处因为室栖。神谷口石门，匾曰“灵岩” ，朱文公笔也。中有修罅可望，天名一线天。从其右仄径斜登至绝顶，顶平旷可里许。先是妖蟒据洞穴吐气袭人，葛道人驱之，即洞建岩，其妖遂绝。石洞三，各可坐数十人。中一洞深广，风从中出，名风洞。又一洞，伏羲洞也。岩穴下井曰圣泉，滴漏所注。仙船岩即小藏峰之峭壁。半崖间一穴高瞰，内有二小船，架横木之上，半插崖中，半插崖外。仙机岩在小藏峰背，峭壁谽开，木板曲直，纵横如机杼。会仙岩在昇日峰右，其石方平，可坐数十人。鸡窠岩一名金鸡洞，即大藏峰之半壁。上有洞穴，外隘中宏，木篠纵横如榯。《旧记》有金鸡鸣此，因名金鸡洞。有黄心木，藏仙蜕十六函。岁旱，乡民缘竹緪上，迎之以祷雨。下有龙潭，极为𣽂澄，人语棹声相响应。宋陈升之取贺知章鉴湖之意，建希贺堂于此。宴仙岩在鸡窠岩顶，与钓鱼台对，一作“鸣鹤岩。” 李仙岩在四曲溪南御茶园后，一名“灯窝岩。” 上有石龛，相传李仙坐化之所，真蜕尚存。御茶园，种茶进御者也。园中有台，名“喊山” 台。上有亭，亭旁有泉，取以溲茶，有异香。每岁惊蛰日，有司致祭，祭毕鸣金击鼓，台上扬声同喊曰：“茶发芽。” 井泉既满，用以制茶上供。其泉名石乳，又名通仙，又名呼来泉也。云岩在李仙岩后，有石室，可容百馀人。昔据巨蟒，詹真人驱之，创云岩庵。铁象岩在接笋峰下，偃伏如象。清隐岩四环绝壁，中有虚谷可居，顶有清真道院。仙迹岩在六曲溪南，与接笋峰对，有二膝痕，谓仙人跪太姥处。响声岩在仙掌岩顶，岩中嵌空，响应笑语。城高岩在六曲溪南，高峙盘亘五百馀丈，俨然缭垣，迤溪处可梯而登，下绕至石鼓渡。宋端平甲午天中节，朝旨于此建醮放生，并禁捕鱼。石门岩与响声岩对，有石湾环似门。北廊岩在七曲溪北，石堂门口，盘旋联属，如廊庑然。鼓楼岩在八曲溪北鼓子峰坑中，上有石楼四楹，窗棂皆具，周遭峭壁，莫扳跻，旁有丹鼎并仙蜕数函。宋吴世卿建两岩道院其下，而熊蕃亦筑堂隐焉。丘公岩在鼓子右侧，灵峰观石室横数十丈。猴藏岩在鼓子峰前，八曲溪之上，洲渚间有百花庄，四时花发。马头岩在水帘洞右，下有山心、水乐庵，境最幽胜。马鞍岩在马头岩右。象鼻岩在马头岩左，有石贴在岩头，直垂而下若象鼻。寒岩在元都观后，流泉一泓在其左。杜葛岩在天心峰东北，其巅可远眺，崇安县旧有杜、葛二人隐此。鹰嘴岩在火焰峰西，直耸高骞，顶从尖曲如鹰嘴。九井岩在水帘洞左近鸡苏坂，洞穴可居，上有九石井，泉特甘冽。白花岩在武夷山背。铸钱岩，有石棱层如梯可蹑。黎道岩在武夷山北，上有招仙馆。马月岩，九曲溪发源于此。归宗岩闽县傅汝舟好仙术，增挽姓名曰《傅汝舟造服食说》。

轮关，与吴航人刘一企治行道食，担葫瓢，经武夷，临归宗岩，筑土灶炊食。留十日，忽神风冷然，乾鹊号翔脉然视天曰：“岂当异人至乎？” 立定，果有丈人冉冉至，衣冠儒雅，不知何许人也，著綦屐，挥羽扇。两人问姓名，不答。已视其肤革有云气，口数《三典》，如数一二，诸衍敛术施咸中，文章俨三神山神人又俨然钜儒长者也。两人遇之甚谨，迎拜乞为弟子，丈人颔之，前曰：“内学童子，仙术无旁，但缘伦常。昔上清孝弟王降度世人，示陈孝道，其可知也。已，勿令人以他故议我法门，甚幸，我终当度若也。” 言讫翻身，忽然不见。石三十六，三姑石在幔亭侧，三石森立并秀。道者石在三姑石左，二石差倚，如寒山拾得之状。登仙石在大王峰下，昔控鹤仙人驻此。水光石一名晴川石，石镌“九溪” 二字，倒影溪中，相传赵清献笔。上有溪光、琼琯二亭，溪光亭今废，琼琯，白玉蟾号也。仙猿石在水光石后，昔有仙猿啼其上。虎鼻石在溪水滨，有两窍仰吸。仙羊石在大王峰西，大小凡六七处，或起或伏。鲤鱼石在一曲水中。儒巾石在铁板嶂前水涯。方印石、仙冠石皆在玉女峰水中。题诗石在玉女峰下水涯，昔人题刻在上。翰墨石在铁板嶂右，与小藏对半壁有长石一片，如墨黏壁上，又称“回子献墨岩。” 三杯石在三曲溪水中，方平如砥。水乐石在三曲溪中，水石冲击，有金石丝竹之韵。试剑石在小九曲上。石分为二，相传控鹤仙人试剑于此。希真岩在其上。钓矶石在晚对亭，下半在溪中，可以坐钓。曹家石在仙掌峰下溪水中。昔有曹姓者过此，覆舟得石，以免撞冠石在接笋峰下，状若道冠，旁有棘隐庵旧址。棘隐庵者，宋女道人刘妙清所结。《白玉蟾记》：“丹枢先生结庐五曲之奥，扃户绝粒，有女道人自东阳来，诉所以” 求道状，遂历试以恬淡清苦，复语以风俗薄恶，又言居岩谷之难。女道人答曰：“粝粒可以糜，弊纨可以衣，藜藿可以餐，榾柮可以煨。但欲觅片地，安茅茨。无使雨我头，无使霜我肌。父母未生前，寒暑何所思。枯骨既火后，无复可诉饥。山中巳如此，辨道亦所宜。俄而道果成，鸾鹤满空飞。” 先生笑曰：“入道之易，如穷猿投林；叛道之易，如游鱼跃涯。汝能终始，吾何幸焉。” 于是亦作数椽，附先生之庐，名曰棘隐，盖取“何仙姑幽居山林间，荆棘隐此身” 之句。碁盘石在三层峰左。方正平坦，可坐十数人，仙人对奕处也。上水龟石在北廊岩下溪中。晞真馆在六曲溪北。宋绍兴间，有渔人得此石巨浪中，旁题子“真书” ，笔势甚奇。禅笠石在八曲溪水中，石圆如笠。海蚌石在八曲溪水中，一名獭控石。𬘡縩石与猴藏岩对，石纹缕络，状如卷丝下。水龟石在八曲溪中。猫儿石在鼓子峰侧。山巅有石卧，状如猫。人面石在八曲，二石大小相向如人面。将湖石在北廊岩后。鱼磕石在八曲溪右。香炉石在三教峰下。钟模石在鼓子峰后。高数十丈，圆如钟，前有翠虚庵。挨人石在毛竹洞外，侧行乃过，石或动摇，若挨人然。乌石在九曲溪北，下有李真人丹基。大小廪石二石圆整如囷，在九曲溪滨，宋詹先野廪江隐居处。葫芦石在天心庵侧。铁板嶂在大王峰右。石色苍黑，劖削如板，盘据环回，长数百丈，高称之。前有复古庵，庵后碧流清泚，亢旱不竭。旧有白玉蟾丹基，元金野庵继隐于此。丹霞嶂，石色丹赤，雄峙如城，绵亘层累，长数万丈，高称之。左有水帘洞，一名唐曜洞，宋刘甫隐其下。有清微洞真观，道人江道判居之。又有玉华洞，岩穴幽邃，旧名幽微碧玉洞天。昇真洞，宋时有郭道人，名字不传，居武夷，自称卧云子，能预知人祸福。绍兴间，潮州作洞宾纯阳会，有诸葛行正，自号洞阳子，道人偶遇之，因言其平生事如目睹。行正大异之，即挽归，事以师礼。后道人坐化洞旁岩石上，行正亦坐化于铁板嶂顶。云虚洞在武夷山东，均峰之上，均峰高与大王峰对，其洞有二，上洞幽深神异，下洞暗邃莫测，旁有龙井洞，上有天成石盆、石砚，下有朝真石、会圣堂，孔庄、叶三女仙于此成道。桃源洞在武彝山背，长岭大路之左，岩顶有石洞，辟支佛栖此。真武洞一名“仙钓台” ，在四曲溪北，与大藏峰对。悬崖深穴，外狭内宽，中有仙蜕数函。又有磁瓮若酒坛者数枚，形制精朴，与今坛异。茶洞，宋刘钦筑小隐堂于此。

白华山　在县西四里，石山也。状如蹲猊，色圆润，降为土埠，平若展席。蜿蜒而东，融结县治，居民环其麓。右为仙坛岩，南为狮子岩。晋阳筠松称其“山川奇胜，毓贤之区。”

登高山　在县治左。山圆如覆磬，下临澄湾潭，九日邑人登高于此。前有巨石临溪，其形如龟。右为铁砧山，左为石泉山，上有石泉庵。

黄石山　县负山也。上有元帝殿，诸山环错，名“万峰庵。” 山巅有鸡鸣岩、太极亭，祈梦响应。席帽山　县治前山也。山侧有金鸡山，上有巨人迹、马迹、杖迹。

铜钹山　高可望日。唐贞元中，有寿佛修行其处。寿佛陟险如飞，夜竖圆木三尺许，危坐达旦。与同辈芸田，烈日中尝有阴云覆之。初学道黄洋岩，改筑是山，肩木转石，举重如轻。至其言，休咎辄验，施水疗疾辄愈。示寂以火，烟焰亘天而震铃，诵经之声不绝。

济拔山　山有石坛，瀑如玉帘龙湫，至深杳。又有龙井九穴，可鉴眉发。

桧岩山　：去治北二十五里。三峰森立，苍桧弥望。

白石山　叠石若楼台，山巅有雷坛石室及三井，旧传武夷白石先生居之。

白岩山　上有白花岩，山半有石屹然当迳，如欲坠然，俗呼“试心石。” 岩下有龙井。

葛仙山　，葛仙修炼之所。上有葛仙庵，一名“翠峦道院” ，殿宇皆铁瓦。元大德十年秋，里中患蝗，祷庵中，其夕风雨反晴，蜻蜓蔽空，蝗遂尽没。横山　去治二十五里，横亘为杨庄、南障、三髻山　，三峰鼎峙如螺髻，北跨广信，西扺邵武，神仙之宅也。宋时邑人徐顷于此山遇仙归，能辟谷。岁旱，邑侯诸葛廷瑞召顷祷雨。顷登钟楼，望三髻峰，狂呼招之，忽朵云西来，须臾雨至，合境霑足，后尸解。

寂历山　，朱韦斋墓在焉。韦斋诗尝有“乡关落日苍茫外，尊酒寒花寂历中” 之句。后文公迁葬于此。

峡石山　溪回石束，为县治水口。

“回龙山　，去治五十里，中有宋了空禅师道场。” “竹湖山　下有天湖及慈惠庙。庙神李姓，兄弟三人，孟曰材，仲曰楫，季曰槐。唐季屡立战功，迁指挥使。乾符间，黄巢入寇，共率所部击之，追至建阳被执。贼欲释而用之，不屈死。民相与殓葬之。” 后墓圮于水，柩溯流上，至是，山之下沙拥而掩之，众异其神，立庙焉。又后仙亭山，亦有天湖西山　，白华山正脉也。旧为蔡文定祠堂，今学宫在焉。

仙洲山　两峰并峙，一尖一方，下有永丰寺，有密庵庵，盖朱文公所频游者。有四亭：曰昼寒，曰紫微，曰清湍，曰“野鹤” ，皆文公所命。山顶有石棋盘石，又名斧空石。其支陇曰起贤山，有茂山、修竹、屏山，文公亦尝集此。

屏山　，三峰叠翠，潭澄溪碧。宋刘文靖公子晕世居其下，而文公旧宅亦在是山之前。刘生三子，曰翱，曰翔，曰豳。翔受官建州，爱邑山川，遂与其二弟卜居焉。翱居麻沙，翔居后山，豳居是山，三族蕃大，惟屏山最贵且显。文靖宅有六经堂、早赋堂、悠然堂、横秋阁、凉阴轩、山馆、万石亭、意远亭、怀新亭、百花台、酴醾洞、海棠洲、莲池、橘林、桂岩、醒心泉、宴坐岩、南溪凡十七景。文公为筑室里旁，扁厅事曰“紫阳书室” 、寝室曰“韦斋” ，别室曰“晦堂。” 堂旁两夹室，左曰“敬斋” ，右曰“义斋” ，自名“室堂” 为记。晚岁乃移居考亭。

拱辰山　三峰雄伟。宋少保刘民先讲学于此。刘韐、刘子晕墓俱在其下。仙亭山　旧传有仙居，此下有天湖，宋道谦和尚结庵焉。和尚，五夫里人，气和行峻。一日，以归期语徒，徒曰：“不留一语耶？” 师笑曰：“万法本空，三界非有，死生何处安著？” 遂示寂。

梨岭山　在白水。刘子晕《双峡桥记》称梨岭建之望山也。朱文公尝曰：“梨岭西南水石佳处，不见庐阜。” 岭路旧为通衢，依山险隘。元县尹夹谷山寿凿平之。

《七贤峰　》七峰联绵，碧秀云表。左有状元峰，尖秀端凝，俗呼“插破天。”

腾云峰　旧有三仙女居此，俗呼三姑峰。白云峰　在大安水口，山旁有石，宛如人形。马顶峰　峰如华盖，为翁氏世居。古谶云：“龙头寺后神仙窟，马顶峰前宰相家。”

超峰　，武夷山祖也。上有杜清碧读书处，有圆庵。

芦峰　上最高广，宋处士江贽、道人丁智清并结屋其巅。

青鸾峰　，在芦峰西北，旁有白马峰、幢峰、金鹅峰　，一名“鹅子峰。” 峰如双屏，上有仙坛及

仙井，碁盘插剑迹。又有石室，深广中有仙蜕，其地高险少人迹。五代时，柳崇及张陈二将隐此峰之下。张陈二将，闽太傅章氏爱将也，后奔南唐，南唐使查文徽来攻，王延政二将副之，屯军五夫里。未几延政降，二将从文徽归，卜居隐仙岩旁曰大将村。二将卜居山侧，曰小将村。其驻马之地曰“马鞍山” ，埋鼓角之地曰鼓角，埋剑之地曰剑岩，弃鼓之地曰鼓亭。文徽临去，二将饯之鹅山之阳，顾岩石奇磊，登顶长啸，声出金石，人因名其岩曰“将军岩。” 宋胡文定公五世祖自江南来，寓黄柏里之柘洋，既迁此峰之下，隐于渔钓，人称钓翁，而刘勉之宅亦在焉。状元詹骙尝结万卷楼读书是处，人名地曰“燕窠。” 先是，骙读书之夕，值夜静月明，有羽衣策杖至，徘徊谈咏，上下古今殊流。亮临别赠诗曰：“万言长策耀三台，制锦龙头属尔才。珍重鹅峰秋夜月，归来还拟宴蓬莱。” 金鹅峰之外，又有莲花峰、清湖峰、石畬峰，盖一山而别五峰。旧谶：“一为鹅子二莲花，三望清湖四石畬。惟有廪峰居第五，山前却是宰臣家。” 宋翁挺居其下，遂总名之曰“五峰清湖。” 顶有雩坛，有石洞，风自中出，又名“风洞。” 其下宋吴道人隐焉。

《双峰　》在县白水，两山朋立，时见夜光。

隐屏峰　在隐屏岩下，有仙潭，平广可十馀丈，宋刘忠显书堂在焉。

《灵龟峰　》与“寿鹤峰” 对。

温岭　一名“营岭” ，基延数里，五代时于此立镇。牛轭岭　，一在光化寺左，一在山川坛右，俱在城中。

佛岭　五季时，有佛托称徐氏，钓隐于此。分水岭　岭界江、闽二省，有分水关。岭西头有望夫石，度关者以见为吉。

檀香岭　昔邵、汀寇作，乡人寨岭御之。

蕉岭　抵上饶县界，旧建寨于此。

《梅岭　》，岭极高峻，朱文公诗：“去路霜威劲，归程雪意深。往还无几日，景物变千林。晓磴初移履，寒云欲满襟。”

紫岭　一名“三望岭。”

斗米岭　岭路傍崖瞰水。正德初，邑民萧永宁炼崖凿壁，遂便往来，复施笠千数，以济佣夫。黄洋岩　一名黄龙岩，山高数百仞，有漈曰“万丈” ，有龙井，乡人祷雨焉。有岩曰“崆洞。”

瑞岩　、扣冰佛，古道场也。上有瑞应泉，侧有伏虎岩，相传扣冰佛驱虎于此。绝顶有将军岩，奉三神焉。一姓唐名宏；一姓葛名雍；一姓周名武。世传三神闽人，于唐时尝平寇难，因有将军之号，归隐于此，以剑嘱父老而藏之，曰：此地行为道场，吾当护法。既而同化。草寇发，辄显灵异。未几，扣冰卓锡，因建寺而同供奉焉。又云：“周穆王好畋失政，有臣三人谏不见听，死而为神。” 三神是也。今院有重来阁，岭有重来庵，前有万寿寺。寺前有溪，名浴水溪。

仙人岩　顶有石室，藏仙骨数函。

陶真岩　昔李陶于此修炼，丹灶尚存，又有陶真洞。

西岩　岩间有瀑布，傍有观音，有安福寺。宋有道全和尚者居之。朱文公有“闲里披襟弄清泚，静中合眼听玲珑” 之句。

北岩　上有庵，每静夜，岩穴中隐隐闻雷声。百花岩　，在德星桥左，旧多花草台亭，人游赏之。

巢云岩　，宋道人蓝复隐其下。复字性之，号虚白，结庐兹岩。汪月闲授以道术。一日高卧，戒其徒勿轻通宾客。忽有道人羽衣大袖，借庭晒笔，垂袖笔种种出，布晒盈庭。少选，垂袖笔复种种入。既问庵主安在，其徒曰：“熟睡不敢轻通。” 道人书壁去。复起追之。询路人，皆曰：“前去不远。” 随询追之，杳然。

金鸡石　宋崇宁间，有二金鸡翔集其上，下有瀑布，有龙井，祷雨多应。

《张源石　》，宋宝元康定间，有蛇出石旁，身若松鳞，人疑龙神，立祠奉之。

腰带石　石在溪中，长可三丈，萦绕山腰，水涸则见有纹斑驳，隐若腰带。

《卯斋石　》，崇福院后，方广寻丈有和尚，每日卯时一饭，兀坐石上，终不再食，虽风雨，不笠不盖。年一百有五，趺坐逝，因号“卯斋和尚石。”

步罡石　在虹桥。昔有巫学禹步于此，石有纵横足迹。

新洲海石　，胡致堂谪居新洲，尝坐此石著《读史管见》。

石龙冈　相传有樵者砺斧石脊出血焉，因号“石龙冈。”

压衙洲　在县治南，俗高洲。县治邑人丘凌霄曰：“古有押衙官意尝廨此。” 后人因呼为押衙洲。既久，又误呼为压耶。

崇溪　在崇安县，大溪也。其源有二：一出石旧里、岑阳关、永瓯岭、寮竹、济拔诸壑之水，浮于洋屯，而受横源之水；达于南埂，而受同历之水，至于丰口，而丰溪、小浑二水赴焉；至于吴屯里，而洛水、南溪、新丰溪三水赴焉；经旸谷，受李阳三溪之水；至下寺口，而受大漈、寺溪之水，至于东溪。一出分水关沿二十里，纳大安源之水；再下五里，纳双溪之水，直达四渡、温岭、观音诸寨之水。自大冨桥而入，至石雄至分入陈湾陂。由治西而下，贯于中城，达于南郊，逶迤十里，支分广溉，化坟壤为沃区，盖赵清献所凿，今呼“清献渠” 也。清献渠正流直愬于南，是为西溪。逾德星桥与东溪会，由东南环绕治，是为崇溪。越青云桥，则下源、潺溪二水自东入。经赤石渡，则浆溪、黄龙之水自西入。复下里许，梅溪又自东入。又十里许，柘溪由左衢、周溪、杉溪由周村合为九曲，及陈石之水经于蓝源，皆自西入，会而泻于峡潭，达于黄亭，东纳籍溪，西纳沙溪，而抵建阳之地，此其源委也。

浆溪　：源出陈仔洋，接长滩下斗漈，经黄龙溪，出赤口渡入大溪。

浴冰溪　，源出瑞岩百丈漈下，入旸谷，至林渡与西溪合为大溪，古佛浴冰处也。

寺溪　源出吴屯里之东岭，下会小寺水，经寺口，会旸谷及广福桥水入大溪。溪旁有石曰“笏石。”

新丰溪　源出金井坑，经吴屯下旸谷，直抵林渡合大溪。

黄龙溪　中有黄龙洲

“潺溪　” 源出冯源，由东坡桥下入于大溪。“梅溪　” 源出西坑岭下，由上梅接下梅牛皮滩之水，流至梅溪口入于大溪。

柘溪　源出西溪下左衢，十里许入九曲溪。九曲溪　，武夷山中溪也。溪发源三保山，经周村里之太源山，流至黄村溪，经星村市，潆洄曲折，深为渊潭，浅为滩渚，湛浸激波，各有奇态，曲流数里，出与石鼓渡合大溪。

黄沙溪　：源出白塔山。

黄石溪　源出柳源，下流迳岑陂，至黄亭入大溪。

瞿溪　源出梅岭

潭溪　在屏山下。源出拱辰山，合籍溪水。宋刘民先《一枝堂》在溪上，朱文公旧宅亦在焉。岚溪　，源出大王山。

小浑溪　：源出廊头山。

李阳溪　源出庙岭

“杉溪　” ：一出大源山，一出后源。

大漈溪　：源出牛栏岭。

大安源溪　，源出黄冈。晋江林云程诗：“单车盘谷外，万木淡秋中。水磴回残月，渔帆引疾风。” 下源溪　，源出到水坑，流至望仙桥下入大溪。秦石溪　，源出茅岭。

百丈漈　在《四隅》里之双溪。

《飞鹅漈　》有巨石，裂为三岩，有九井，圆如釜，岁旱，乡人祷之。

萍潭　两畔岩石相薄，水斗泻，下激为盘涡。碧潭　一名“镜潭” ，天将雨则波涌。

马审潭　：在金鹅峰之阴。

澄波湾潭　：在治左，有放生池。自潭至溪光亭下有渔禁。

《高禽龙井　》源谷深邃，上有雾气氤氲，旱祷必雨。

“许唐井　” 在大浑韭塘高山之巅，无旱潦盈涸。有龙君祠，可祷雨。祠左右多骄虫，至者不敬，辄被虫螫。

西井　在治之后坂，其水澄清甘冽。“丁公井　” 在治西贞节坊。其井水冬夏不涸，丁公所凿，故名。

葡萄井　昔有葡萄树覆其上，故名。

方池　在万年宫中，玉皇阁之东。暗泉清涌，甃砌成池。朱文公诗：“武夷之境多神仙，我亦驻此临风轩。方池清夜堕碧月，重帘白日垂洞门。暗泉涌地紫波动，微雨在藻金鱼翻。倚槛照影清见底，拄杖卓石寻无源。洗头玉女去不返，遗此丈八芙蓉盘。” 宫门前左右有二龙井，左者内方，右者外圆。二井底皆石泉迸其罅，取以烹茶，色

味俱美

浦城县

越王山　在县东隅。自横山蜿蜒来，入县治，其势独高。傍瞰大溪，左接金鸡岭，汉越王馀庆之堠台也。东隅旧有越王行宫，今为胜果寺矣。寺有内史到溉遗迹。乾元元和中，圣僧见于竹院，威凤栖于梧枝，甘露泫于松梢，芝草产于莎径。因录瑞应上奏，敕置戒坛。福州支提山蔡、柳二禅师受戒于此。宋章德象撰《记》。“金鸡岭上有石如鸡，故名。路通处之龙泉。明成化间，造城筑门其上。

皇华山　在县北。宋时建“皇华馆” 其侧，后为“天心寺。” 明嘉靖初，作学宫焉。

横山　在县治东北。峰峦横亘如屏，山阴有井，上有马氏仙祠，旱祷多应。

榆桑山　山下有“庆远桥” ，成化中道人王士谔所造。

吴山　四面奇秀，邑望山也。山下居多吴姓者，汉兴，得吴氏六千户，别屯大泽，即此吴也，故山曰“吴山” ，滩曰“吴家滩。” 上有岩洞如燕垒，号“燕巢岩。” 岩畔有石穴瀑布，又名“石窦山。” 唐至德间，有潘禅师结庵焉。

泉山　顶有泉二派，一入建溪，一入处州盖仙山　，一名“浮盖山” ，界抵江、浙、衢、信、处三府。周围三百馀里。上有仙坛石洞，深处有窍，可以窥天。石五色异状，其一如龙，出泉甘美。又有卧牛石、冰精石、双笋石、石人峰诸景。

石龙山　三峰鼎峙，南接武夷。中一峰名“鹅儿。” 其侧有池，广袤数丈，下有巨石，其形如龙。石首有井，井畔有龙堂。又有鹅子岩、白花岩。有坐禅石，净空大士栖隐于此。峰南有石室，石室之外有危岑曰“峨嵋” ，稍下有泉壁。

铜钹山　山跨崇安县界，中有泉井，祈祷多应。“西阳山　” ，宋时西阳太守全景文所居。

株林山　峰峦起伏，林木森秀，有岭曰“却笠” ，相传华子期入此山，却笠而坐，腾空以去。真文忠墓在是山之阳，魏了翁撰碑。

禅寂山　有禅寂寺，冈峦奇秀，景致岑郁。粤唐至德初，有何、邓、萧氏三大禅师，自信州来游兹土。停杯舍筏，始居后庵。选高卜深，乃建前院。复有义昭于大中十二年远诣京师，请置院额，锡以“大中禅寂” 之号。

子期山　，与株林相属，仙人华子期修炼溪浒之台，有神语之曰：“台前石鼓鸣，君功行满矣。” 子期一日扣石，石铿然有声，遂仙去。

太湖山　，一名“圣湖山。” 山巅有湖，澄若悬空。旧有采药人，见芙蓉弥湖，取之，乃石也。

梦笔山　一名孤山。江淹为令，梦神赐笔之地。伪闽时，有梦笔和尚居之。闽王请和尚斋，问：“和尚还将得笔来也无？” 曰：“不是稽山绣管，惭非月里兔毫。大王既垂问，顾山僧敢不通呈。” 王曰：“如何是法？” 曰：“此非梦笔家风。” 宋里人杨澄为本县令，建寺觉院其下。澄子徽，少读书此山，后人即其读书处绘澄父子祠之。

《温》“山　中有泉，夏寒冬温。”

百丈山　山高耸百丈，跨浦、崇阳三县。宋元丰中，山中丛竹结寔，炊而食之，大似占城米，乡人谓之“竹米。” 提举黄静因图上之，谓“同颖之禾，两岐之麦，虽其瑞自天，其应在民，未若结自然于深山，得实济于荒年。” 诏付史馆。山有诚应庙，庙祀灵泽、庆惠夫人。东岭有锺离亭，又有石似人像，俗谓之“马大仙。” 中有龙井，旱祷辄应。

回隆山　峰峦秀拔，俯临南浦，县治南山也。荆山　自西岩岭回伏而来，上有安边庙。庙有二神，一姓黄，名宠；一姓范，名淊，并本里下沙人。唐末闽乱，黄为制置镇节级，范为厢虞候，并有战功而亡，人为立庙。

嵩山　，上有“龙井。”

船山　前有玉女峰。旧传，闽平昌王避乱，有女死此，因名。今官田里。“王归” 峰有平昌王庙。旧传王之亡也，有敝鼓投水溯流而上者数里。里人异之，相与庙焉。

百向山　俯临大溪，其势挺拔，四面皆见。油果山　旧传唐末占星者云山有异气，命工凿之，经宿复合。已得方士诀，祀以油果，兼用符录，遂凿开矣。宋时有周露者，炼丹于此，没著灵应，朝命封冲真人。

渔梁山　乡人多蓄水养鱼，故名。山有水源，南流为建溪，北流为信溪。旧《志》：“天下十名山，渔梁其十一也。”

太姥山　，太姥魏夫人也。《老子玉真经》云：“魏夫”

人。栖真、罗浮、天台、大霍洞宫四处。此山洞宫山之邻也。上有太姥寺，下有《徐渊书斋》。

《金银山　》：二山相连，一赤一白。

西岩山　在县德星门外。南唐时，章仔钧为王审知所知，付步卒五千，使屯山下。南唐使其将庐将军来急攻，仔钧于此拒之。后其子孙家岩东。宋真文忠筑室讲学于此，曰“西山精舍。” 有拱极堂，有睦亭，各自为记。

致孝岭　县旧号章家岭，邑人仔钧撰《三策》将往献王审知，登岭卜天，其夕地涌神瀵。既至，审知馆为上宾，辟于朝。仔钧归里，亲故夹道迎候，名岭曰“章家。” 其曰“致孝岭” 者，长老言章得象布衣时婿于石鼻头练家，练轻之。得象携妇归，誓不复登此岭。后练氏翁媪没，得象夫人陟岭瞻涕而已。

枫岭　在城北安乐里。浙闽交界之地，上有枫岭关，一名“大竿岭。”

《西岩岭　》岭势最高，晋王钦儒、吴兴陆迈爱此山，尝游其所。宋章得象少时读书山下。

《密岭　》，梁江淹尝游其地。

梨岭　路通衢之江山，厥土宜梨。宋杨亿《谈苑》云：“天下水皆东，独梨岭水北流入广信。” 洪武间，令张鹏举表曰“梨关。” 正德七年，江西猺源寇乱，调军民防守于此。

泗洲岭　旧名折桂。唐林藻与弟蕴登第过此，题诗有云“而今折得两枝桂，又向山头联影归” 之语。后有僧泗上入闽度岭，见水车碓磨，叹息机巧，人拟泗洲和尚，遂易是名。

柘岭　在县界，处州丽水县地多柘树。谢灵运